Polisiebeampte deur huis se vensters geskietKapt. Johan Riekert (Foto: Facebook) ŉ Polisiebeampte sterk tans in ŉ hospitaal in Johannesburg aan nadat hy vandeesweek deur die vensters van sy huis op ŉ kleinhoewe in die Cullinan-omgewing in Gauteng geskiet is. Kapt. Johan Riekert is Dinsdag in die vroeë oggendure met skietwonde in sy slaapkamer aangetref nadat sy vrou die polisie en die plaaslike gemeenskapspolisiëringsforum na die egpaar se kleinhoewe in De Wagensdrift buite Cullinan ontbied het. Riekert is by die logistieke eenheid van die polisie in Silverton in Pretoria gestasioneer. Volgens Andre van Heerden, voorsitter van die GPF, was Riekert omstreeks 02:00 wakker toe hy verskeie kere deur die kombuisvenster geskiet is. Riekert het toe na die slaapkamer gehardloop waar hy wéér deur ŉ venster geskiet is. Sy vrou en twee kinders het ten tyde van die voorval geslaap. Riekert is vier keer raakgeskiet, onderskeidelik in sy bors, maag, linkerarm en een van sy vingers. Dit kan wees dat hy ŉ koeël probeer afweer het, sê Van Heerden. Riekert het ook in die proses teruggeskiet. Van Heerden verduidelik dat die besonderhede van die skietvoorval nie in dié stadium duidelik is nie. “Ons het [met ons aankoms] net probeer om die bloeding stop te sit en hy kon nie vir ons meer vertel nie.” Riekert is ná die voorval in die huis gestabiliseer waarna hy na die Montana-hospitaal in Pretoria gehaas is. Hy is sedertdien na ŉ hospitaal in Johannesburg oorgeplaas en is tans in ŉ stabiele toestand. Brig. Vishnu Naidoo, woordvoerder van die polisie, het die voorval aan Maroela Media bevestig. Volgens Naidoo ondersoek die Valke nou die voorval. ŉ Woordvoerder van die Valke kon nie vir kommentaar bereik word nie.